Courage (Celine Dion albumas)
Courage – dvidešimt septintasis (taip pat dvyliktasis atliekamas anglų kalba) kanadiečių atlikėjos Celine Dion studijinis albumas, išleistas 2019 m. lapkričio 15 d. Jam pristatyti išleisti trys singlai: „Imperfections“, „Lying Down“ ir „Courage“. Albumas susilaukė daugiausia teigiamų kritikų įvertinimų ir buvo komerciškai sėkmingas. Per pirmąją savaitę JAV parduota per 113 tūkstančių kopijų ir jis debiutavo pirmojoje „Billboard 200“ reitingo vietoje, tapdamas penktuoju atlikėjos įrašu, pasiekusiu šią viršūnę. Tai – pirmasis kartas per septynioliką metų (nuo 2002 m. išleisto „A New Day Has Come“), kai Dione albumas pasiekia šią reitingo vietą.